Pole ammu meediast  kirjutanud, aga eile postkasti jõudnud Pealinna lehitsedes pidin end küll ogaraks naerma…enne kui hirm hakkas.    Üldiselt ei ole ju saladus, mis vaateid Pealinn koos paberiga inimestele toob. Sisuliselt on see Kesknädala vennasleht, mis keskendub Keskerakonnale linna, mitte erakonna vaatenurgast (kui sealgi suuremat vahet saab teha). Pealinna seekordne lausa "topeltkülje" lugu on Savisaare mõjuagendi skandaalist, fookusega loomulikult sellel, miks küll Lasnamäele rajatava õigeusu kiriku vastu  sõditakse. Ootuspärane.    Huvitavamad kui Savisaare pressikonverentsi refereering on aga kõrvallood, kus räägib sotsioloog Juhan Kivirähk ja on nupukesed Erik-Niiles Krossist ning Hans H. Luigest (!). Just viimane on määratult hämmastav. Sidebar on pealkirjastatud nii: "Meediamogul Luige pihtimus: Meiega manipuleeriti!"    Mida nüüd mõtleb Pealinna lugeja ja selle vaadete austaja? "Näe, isegi Luik, kes muidu juhib neid õukonnameedia-reformierakonna ajalehti mis Savisaart vaenavad, tunnistab, et  mõjuagendi skandaalis on meediaga manipuleeritud."    Kui lugeda pealkirjast kaugemale, siis selgub, et tegu on väljavõttega Urmas Oti intervjuust Luigega pärast 2003. aasta valimisi, kus Luik mingit pidi meedia manipuleeritavuse võimalikkusest räägib.    2003. aasta valimiste järel. Savisaare sellekuise skandaali kõrval. (Netis on see ka üleval, aga ei mõju pooltki nii efektselt kui see paberlehes välja on mängitud. Linki ei pane.)    No tõesti, selle ajalehe toimetus teab  täpselt, mida ja kuidas teha. Perfektne lugeja mõjutamine, eriti nende mitte väheste inimeste puhul, kes harjunud lehest lugema vaid pealkirju, alapealkirju  pullout 'e ja fotoallkirju.    Ja kui keegi loeb ka edasi, siis sõbrale rääkides ütleb ta ikka, et Luik ütles, et meediaga jõhkralt manipuleeriti.    Ma ei tea kes ja kuidas peaks sellistele asjadele tähelepanu juhtima, aga päris hirmus on, kuidas lihtsalt mängitakse informatsiooniga.